Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport a mládež 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                            anglický jazyk 
                                                                       (všeobecná štátna jazyková skúška)

2. Zahraničná pracovná cesta 

Štát: 						Cyprus
Mesto:						Nikózia
Vykonaná v dňoch: 				29.11.-1.12.2012
Prijímajúca organizácia: 			Cyperské predsedníctvo v rade EÚ                                                                     
Účel cesty:					Neformálne stretnutie riaditeľov športu EÚ  
Spôsob financovania: 		            Ministerstvo školstva, vedy, výskumu 
                                                                       a športu SR a Cyperské predsedníctvo v rade EÚ    

3. Rámcový program pobytu
29.11.2012
12,00 – príchod účastníkov
14,30 – 15,30  otvorenie stretnutia
15,30 – 18,00 rokovanie k téme, diskusia
Témy:
Ovplyvňovanie športových výsledkov (match-fixing)
30.11.2012
8,30 – príchod účastníkov
9,00 – 13,00 rokovanie k témam, diskusia, záver
Témy:
Integrita športu (boj proti dopingu)
Tvorba politík v športe založených na relevantných poznatkoch
Rôzne
16,30 h – koniec zasadnutia
odchod delegácií

4. Všeobecné informácie k problematike
Na úvod predsedajúci (Pambos Stylianou, Športová organizácia Cypru) privítal prítomných a poskytol informácie o štrukturovanom dialógu na najvyššej úrovni, dialógu predstaviteľov EÚ s predstaviteľmi medzinárodného športového hnutia. Počas predsedníctva v rade EÚ Cyprus medzi svoje priority zaradil: 1) verejné zdravie a pohybové aktivity, 2) politika športu založená na faktoch, 3) podpora integrity športu (boj proti ovplyvňovaniu športových výsledkov a dopingu v rekreačnom športe). 

Ovplyvňovanie športových výsledkov (match-fixing)
                       Predsedajúci stretnutia informoval prítomných, že problematika ovplyvňovania športových výsledkov je jednou z priorít cyperského predsedníctva. Na neformálnom stretnutí ministrov športu EÚ v Nikózii (21.09.2012) bola schválená nikózijská deklarácia o match-fixingu avšak v rámci formálneho schvaľovacieho procesu k dokumentu „Odporúčania rady EÚ o match-fixingu“ sa nenašiel konsenzus. Dokument vo forme odporúčaní boja proti match-fixingu nebol schválený na zasadnutí Rady EÚ pre vzdelávanie mládež, kultúru a šport, v novembri 2012 ako dokument rady EÚ, ale ako predsedníctva EÚ. 
Európska komisia na zasadnutí informovala o krokoch Rady Európy v príprave dohovoru boja proti manipulácii športových výsledkov (match-fixing).Výbor ministrov Rady Európy pre šport poveril EPAS („Enlarged Partial Agreement in Sport“ – v rámci Rady Európy) koordináciou prípravných prác, na ktorých sa môžu zúčastniť aj nečlenské krajiny EPAS. Výstupný dokument v podobe návrhu dohovoru by mal byť predložený na stretnutí ministrov športu Rady Európy na jar 2014.  V tejto záležitosti bola deklarovaná užšia spolupráca medzi Európskou komisiou a Radou Európy. Expertná skupina EÚ „dobré riadenie v športe“ bola poverená koordinovať proces prípravy a spolupráce s Radou Európy ohľadom prípravy predmetného dohovoru. Na tento účel v rámci tejto expertnej skupiny vznikli tri podskupiny, ktoré budú bližšie skúmať túto problematiku z troch aspektov: z právneho, športového a z aspektu stávkovania. Prvé zasadnutia sa uskutočnia v januári 2013.  
           Zo strany niektorých prítomných bolo zdôraznené, že problém manipulácie so športovými výsledkami súvisí s online stávkovaním, najmä s celosvetovým problémom   nelegálnych stávok. Preto je nutná spolupráca nielen s Interpolom, ale aj s inými útvarmi Európskej komisie, ktoré sa už dlhšiu dobu zaoberajú problematikou regulácie hazardných hier, vrátane online stávkovania, čo predstavuje širšie súvislosti k problému ovplyvňovania športových výsledkov. 

Integrita športu (boj proti dopingu)
	V rámci tejto témy boli prezentované výsledky výskumu Antidopingového úradu Cypru o kontaminácii doplnkov výživy dopingovými látkami. Na základe laboratórnych výskumov, ktoré vykonal Antidopingový úrad Cypru, sa zistilo, že z 30 výrobkov (doplnkov výživy) voľne dostupných v obchodoch a fitnes centrách boli až 10 z nich kontaminované jednou, alebo viacerými dopingovými substanciami (rastový hormón, stimulanty, anaboliká). Tieto zistenia sú dôkazom toho, že problematika antidopingu sa netýka iba vrcholového športu, ale aj rekreačného. Ba čo viac, týka sa všetkých, lebo tieto kontaminované výroby sú voľne dostupné na trhu. Pravidelné užívanie týchto dopingových látok je veľkým rizikom pre zdravie človeka, najmä mládeže, ktorá často bez  uvedomenia si rizík a bez uváženia používa tieto výrobky vo fitnes centrách. Výsledky tohto výskumu, ktoré predniesol Dr. Michael Petrou, prezident cyperského antidopingového úradu, sú aj výzvou, aby sa v tejto oblasti viacej angažovali všetci zúčastnení v oblasti športu, najmä na úrovni štátnych a verejných úradov, ktoré majú v kompetencii boj proti dopingu. Okrem regulácie, zákazov a trestov je dôležité viacej sa zaoberať aj preventívnymi opatreniami. Predovšetkým lepším informovaním verejnosti, osvetou o týchto škodlivých účinkoch zakázaných substancií, ktoré sa nachádzajú v doplnkoch výživy. 

Tvorba politík v športe založených na relevantných poznatkoch
Pracovný program pre šport EÚ 2011 identifikoval ekonomické aspekty športu, konkrétne vytváranie stratégií a postupov založených na relevantných poznatkoch ako prioritnú tému pre spoluprácu v športe na úrovni EÚ. Pracovný program definoval odporúčané spôsoby ako podporiť zber dát k zmeraniu ekonomických benefitov v športovom sektore na úrovni EÚ a ako vyhodnocovať výsledky. Na tento účel  si niektoré členské štáty EÚ (Rakúsko, UK, Cyprus, Poľsko a Holandsko) vytvorili tzv. satelitné účty, v ktorých sa akumulujú dáta o ekonomických ukazovateľoch v sektore športu na základe jednotnej metodiky. Ide o štatistický rámec, určený na meranie ekonomickej dôležitosti sektora športu v rámci národného hospodárstva. Získané údaje, okrem uvedeného, umožňujú aj efektívnejší výskum v oblasti športu a porovnávanie štatistických údajov s inými krajinami.  Okrem toho relevantná štatistika môže slúžiť na budúce lepšie rozhodovanie ohľadom priorít rozvoja štátnej politiky v oblasti športu. Prítomní boli informovaní, že v rámci cyperského predsedníctva EÚ boli schválené závery Rady o zvyšovaní využiteľnosti relevantných podkladov pre tvorbu politík v oblasti športu.
Európska komisia informovala, že EUROSTAT bude aj v nasledovnom období vykonávať zber štatistických údajov v oblasti športu.

5. Stručné zhrnutie rokovania
V oblasti match-fixingu bola naštartovaná užšia spolupráca medzi Európskou komisiou a Radou Európy. Expertná skupina EÚ „dobré riadenie v športe“ bola poverená koordinovať proces prípravy a spolupráce s Radou Európy ohľadom prípravy predmetného dohovoru. Na tento účel v rámci tejto expertnej skupiny vznikli tri podskupiny, ktoré budú bližšie skúmať túto problematiku z troch aspektov: z právneho, športového a z aspektu stávkovania. Výstupný dokument v podobe návrhu dohovoru by mal byť predložený na stretnutí ministrov športu Rady Európy na jar 2014.
	V oblasti boja proti dopingu je treba viacej pozornosti venovať aj boju proti dopingu v rekreačnom športe, lebo táto oblasť nie je tak regulačne podchytená, ako výkonnostný a súťažný šport. Z výskumov vyplýva, že na trhu naprieč Európou sú voľne dostupné doplnky výživy, ktoré obsahujú zakázané látky. Tieto môžu byť vážnym rizikom poškodenia zdravia ľudí, najmä mládeže. Preto je nevyhnutné okrem regulácie, zákazov a trestov viacej sa zaoberať aj preventívnymi opatreniami v tejto oblasti. Predovšetkým lepším informovaním verejnosti, osvetou o škodlivých účinkoch zakázaných substancií, ktoré sa nachádzajú v doplnkoch výživy.
Jednou z priorít agendy EÚ v oblasti športu je aj dobré riadenie a efektívne financovanie športu. Bez relevantných podkladov a údajov nie je možné nastaviť verejné politiky v športe, tak, aby boli realizované efektívne. Preto je odporúčaním pre všetky členské štáty, aby strategické dokumenty a rozhodnutia vychádzali z relevantných podkladov založených na štatistických údajoch. Jeden z možných nástrojov na efektívny zber štatistických údajov v sektore športu na národnej úrovni je tzv. satelitný účet, ktorý je určený na meranie ekonomickej dôležitosti sektora športu v rámci národného hospodárstva. 

6. Závery a odporúčané závery 
-	Podpora osvetových a vzdelávacích aktivít športových zväzov o match-fixingu 
-	Zvážiť vytvorenie tzv. satelitného účtu, prostredníctvom ktorého sa zistia konkrétne dáta, ktoré môžu byť objektívne porovnané s ostatnými krajinami a zároveň sa môžu  identifikovať oblasti, kde máme potenciál rastu ohľadom poskytovaných služieb, či tovarov.
-	Zlepšiť informovanosť verejnosti ohľadom zakázaných dopingových látok obsiahnutých v doplnkoch výživy. 
-	Aktualizácia legislatívnych dokumentov ohľadom regulácie v oblasti antidopingových opatrení.
7. Osobitne vyhodnotený očakávaný prínos ZPC
Počas stretnutia boli získané poznatky a informácie o dobrej praxi, ktoré budú využité pri tvorbe koncepcií a aktualizácii programu rozvoja športu.

8. Spôsob zverejnenia výsledkov ZPC, prenos získaných informácií
Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 17.12.2012
		
Správu vypracovala: Mgr. Lýdia Babiaková 			

Správu schválili: 

Ing. Ladislav Čambal – GR SŠSŠaM   ..............................................     

Ing. Elena Malíková – RO VMSŠ  ..................................................